Siné rawé mapaꞌlí wel Jesusi bineria wilírali alé biléana kalírali,
alé muchili jaré ralámuli bariseo aꞌlí ayénachigó jaré ralámuli raꞌíchali ꞌwe najtéami binériami.
Aꞌlí wel ralámuli ko mapu alé sébali ne weꞌkanami eperéami níili.
Aꞌlí wel ko alé Galilea anéliachi iyena si sébali,
aꞌlí ayénachigó alé Jurea ma,
aꞌlí alé Jerusalénachi ma.
Aꞌlí wel Jesusi ko Onorúami jiwérali jiti ku saꞌweli sinéami ralámuli nayúami.
Aꞌliko jaré ralámuli sébali bilé rejoi ke akánami kemachí rekagá mutuka.
Aꞌlí ꞌma alé pachá kalírali ꞌtonali alé mulubé rekáboriá mapuná wilili wel Jesusi.
ꞌWe nalí ketasi omérali alé pachá moꞌiyá mapujiti ne weꞌká ralámuli rajchiga járali alé ꞌyéuchi.
Aꞌlí ꞌma jímali alé reꞌpá kalimoba aꞌlí alé polápaka ꞌma pachá reꞌlena riꞌkibuli wel ke akánami alé kemachí rekagá.
Mapaꞌlí wel Jesusi ꞌma machili mapu wel ralámuli ne aꞌlá bijchíami níili,
ꞌma jériká aneli wel ke akánami:
--Mujé chati olalila ko ꞌma ku weꞌkáurami ju.
Aꞌlí wel raꞌíchali ꞌwe najtéami binériami ko aꞌlí ayénachigó wel bariseo ma jériká ꞌnátali aboni:
"¿Jichi ju ye rejoi mapu ketasi niramti ju wel Onorúami?
Pe biꞌnélipi Onorúami ju mapu ku weꞌkáuli ꞌyaa wel ralámuli chati olalila.
Aꞌlí Jesusi ko ne aꞌlá machili mapuriká ꞌnata muchili wel ralámuli,
aꞌlí rukeli:
--ꞌEmi ko ¿chuꞌsika echiriká ꞌnata muchiwa?
¿Chuyeri nalí ketasi me nóchali ju anéluwa:
‹‹Mujé chati olalila ko ku weꞌkáurami ju››,
o ꞌwecha anélua:
‹‹Mujé ku wilísika iyena››?
Jípiko nijé mapu julárami ju wel Onorúami jiti mapuriká rejoi ranala nirá ne aꞌlá riwírima sinéami ralámuli mapuriká nijé ko niwa jiwéruwala mapuriká weꞌkáwali ꞌyama sinéami ralámuli aboni chati ꞌnátali jiti mapu jenaꞌí wiꞌchimóbachi eperéami ju.
Aꞌlí Jesusi ko jériká aneli wel rejoi mapu ketasi akánami níili iyena:
--Ku wilísika,
aꞌlí ku simigá binoi bijtélachi wel kemá ku romínika togá.
Aꞌlí wel rejoi ke akánami ko ꞌwe ꞌyati ku wilísali wel ralámuli riwírika,
aꞌlí ꞌma rominasa wel kemá ꞌma ku mutuka simili alé binoi bijtélachi aꞌlí ne waꞌlú chiliwérali ꞌyásali wel Onorúami.
Aꞌlí ne sinéami ralámuli ꞌwe chalagá jábali echiriká riwisá,
aꞌlí ne waꞌlú chiliwérali ꞌyali wel Onorúami mapuriká aboni rewali.
Aꞌlí ꞌma jériká anili:
--Ramujé ko jipi rawé rewali bilé namuti ꞌwe semati Onorúami jiwéruwala.